CELEX: C2007/155/75
Language: et
Date: 2007-07-07 00:00:00
Title: Kohtuasi T-183/07: 28. mail 2007 esitatud hagi — Poola Vabariik versus Euroopa Ühenduste Komisjon

7.7.2007   
            
            
               ET
            
            
               Euroopa Liidu Teataja
            
            
               C 155/41
            
         28. mail 2007 esitatud hagi — Poola Vabariik versus Euroopa Ühenduste Komisjon
   (Kohtuasi T-183/07)
   (2007/C 155/75)
   Kohtumenetluse keel: poola
   Pooled
   
      Hageja: Poola Vabariik (esindaja: E. Ośniecka-Tamecka)
   
      Kostja: Euroopa Ühenduste Komisjon
   Hageja nõuded
   
               —
            
            
               Tühistada EÜ artikli 230 alusel täielikult või osaliselt komisjoni 26. märtsi 2007. aasta otsus K(2007) 1295 (lõplik) kasvuhoonegaaside saastekvootide eraldamise siseriikliku kava kohta, millest Poola teavitas Euroopa Parlamendi ja nõukogu direktiivi 2003/87/EÜ kohaselt;
            
         
               —
            
            
               kasutada Esimese Astme Kohtu kodukorra artikli 35 lõike 2 kohaselt kohtumenetluse keelena poola keelt;
            
         
               —
            
            
               mõista kohtukulud välja kostjalt.
            
         Väited ja peamised argumendid
   Hageja palub tühistada komisjoni 26. märtsi 2007. aasta otsuse K(2007) 1295 (lõplik) kasvuhoonegaaside saastekvootide eraldamise siseriikliku kava kohta, millest Poola teavitas Euroopa Parlamendi ja nõukogu direktiivi 2003/87/EÜ (1) kohaselt; selles otsuses leidis komisjon, et aastateks 2008–2012 süsinikdioksiidi saastekvootide eraldamise kava, millest Poola teatas 30. juunil 2006 komisjonile, teatavad osad on vastuolus direktiivi 2003/87/EÜ artikli 9 lõigetes 1 ja 3, artiklis 10 ja artikli 13 lõikes 2 ning III lisas sätestatud kriteeriumitega. Kõnealune otsus määrab Poola saastekvoodiks ajavahemikus 2008–2012 ligikaudu 208,5 miljonit tonni süsinikdioksiidi ekvivalentkogust. Seega ületati 26,7 % võrra süsinikdioksiidi heitkoguste piiri, mis oli ajavahemikuks 2008–2012 suuruses 284,6 miljonit tonni välja pakutud saastekvootide eraldamise siseriiklikus kavas, mille Poola oli komisjonile edastanud.
   Oma hagi põhjenduseks väidab hageja, et komisjon rikkus direktiivi 2003/87/EÜ artikli 9 lõiget 3 sellega, et komisjon tegi otsuse pärast seda, kui möödus kolmekuuline tähtaeg Poola edastatud siseriikliku kava või selle mõne aspekti tagasilükkamiseks. Sellega rikkus komisjon olulisi menetlusnorme ning ületas oma pädevust.
   Samuti rikkus komisjon direktiivi 2003/87/EÜ artikli 9 lõiget 1 ning direktiivi 2003/87/EÜ III lisa kriteeriumi 3, kuna komisjon ei võtnud Poola esitatud siseriiklikus kavas aastateks 2008–2012 saastekvootide eraldamise kohta toodud andmeid ekslikult arvesse ning asendas nende andmete analüüsi oma selliste andmete analüüsiga, mis saadi komisjoni valitud majandusanalüüsi mudeli erineval kohaldamisel. Sellega rikkus komisjon olulist menetlusnormi.
   Peale selle rikkus komisjon olulisi menetlusnorme sellega, et ta ei võtnud vaidlustatud otsuse tegemisel arvesse, et ühendus on seotud rahvusvaheliste lepingutega (eeskätt Kyoto protokolliga); seetõttu rikkus komisjon direktiivi 2003/87/EÜ III lisa kriteeriume 1, 2 ja 13.
   Lisaks rikkus komisjon direktiivi 2003/87/EÜ artikli 9 lõiget 3 ning artikli 13 lõiget 2, kuna ta piiras alusetult võimalust kanda CO2-saastekvoote esimesest perioodist (2005–2007) üle teise perioodi (2008–2012). Sellega ületas komisjon oma pädevust.
   Lisaks rikkus komisjon olulisi menetlusnorme sellega, et otsuse tegemise järel ei nimetanud ta hagejale tegelikke põhjusi, mille alusel ta otsuse tegi. Hagejal ei ole seetõttu võimalik hinnata vaidlustatud otsuse kooskõla EÜ artikli 175 lõike 2 punktiga c koosmõjus EÜ artikli 7 lõikega 1.
   Lõpuks rikub vaidlustatud otsus ilmselt hageja energiajulgeolekut, kuna otsus tehti ilma hagejat ära kuulamata ning arvesse ei võetud ka Poola erilist energiabilanssi; komisjon ületas sellega oma pädevust.
   
      (1)  Euroopa Parlamendi ja nõukogu 13. oktoobri 2003. aasta direktiiv 2003/87/EÜ, millega luuakse ühenduses kasvuhoonegaaside saastekvootidega kauplemise süsteem ja muudetakse nõukogu direktiivi 96/61/EÜ (ELT 2003, L 275, lk 32; ELT eriväljaanne 15/07, lk 631).